Политик жыжьаплъэ, IэщIагъэлI Iэзэ
1923 гъэм мазаем и 23-м къалъхуащ политикэ, къэрал, жылагъуэ лэжьакIуэ цIэрыIуэ, КъБАССР-м и Совет Нэхъыщхьэм и УнафэщIу, КПСС-м и Къэбэрдей-Балъкъэр обкомым и секретару лэжьа, «Хэку» обществэм и тхьэмадэу щыта ШэджыхьэщIэ Мухьэмэд Хьэгуцырэ и къуэр.
ШэджыхьэщIэ Мухьэмэд Обкомым и къудамищым и нэIэ тет зэпытт абы: пропагандэмрэ агитацэмрэ, щIэныгъэр, егъэджэныгъэ, щэнхабзэ IуэхущIапIэхэр. Мис а унэтIыныгъэхэм заужьынымкIэ лэжьакIуэ емызэшыжым ищIар къыпхуэмылъытэным хуэдизщ.
ЩIэныгъэфI, зэфIэкI къызэрымыкIуэ зиIэ, политикэм хуэIэзэ, Совет къэралым хуэпэж Мухьэмэд республикэм и унафэщIхэм я дзыхь кърагъэзырт. Ар КъБАССР-м и Совет Нэхъыщхьэм и депутату мызэ-мытIэу хахащ икIи абы и унафэщIу щытащ.
Хамэ къэрал щыпсэу ди хэкуэгъухэм япыщIауэ щытыным хуэлажьэ Совет комитетым и къэбэрдей-Балъкъэр къудамэр къызэзыгъэпэщахэм ящыщ зыщ ШэджыхьэщIэ Мухьэмэд. иужькIэ «Хэку» обществэр зэхишащ икIи пенсэм кIуа нэужь, илъэс зыбжанэкIэ абы и унафэщIу щытащ.
ШэджыхьэщIэм и псэемыблэж лэжьыгъэм папщIэ къыхуагъэфэщащ Вагъуэ Плъыжь, «ЩIыхьым и дамыгъэ» орденхэр, Хэку зауэ орденым и япэ нагъыщэр, медаль куэд, нэгъуэщIхэри.
Жылагъуэ лэжьакIуэ цIэрыIуэр, Хэку зауэшхуэм и ветераныр 1996 гъэм фокIадэм и 1-м дунейм ехыжауэ щытащ.
Къэбэрдей-Балъкъэрым и экономикэмрэ щэнхабзэмрэ хэлъхьэныгъэшхуэ хуэзыщIа, блэкIа лIэщIыгъуэм и 60-70 гъэхэм республикэм и идеолог нэхъыщхьэу ялъытэу щыта ШэджыхьэщIэм дэлэжьахэм, зыцIыхуу щытахэм я гукъэкIыжхэм хухэтха напэкIуэцI ди газетым и къыкIэлъыкIуэ номерхэм ящыщ зым тетынущ.
НэщIэпыджэ Замирэ.
